
Tisztelt Képviselő-testület!

Az Emberi Erőforrások Minisztériuma (a továbbiakban: Minisztérium) megbízásából az Emberi Erőforrás Támogatáskezelő (a továbbiakban: EMET) nyílt pályázat keretében meghirdette a Bursa Hungarica Felsőoktatási Önkormányzati Ösztöndíjrendszer (továbbiakban: Bursa Hungarica Ösztöndíjrendszer) 2027. évi pályázati fordulóját hátrányos helyzetű, szociálisan rászoruló fiatalok felsőoktatási tanulmányainak támogatására. 
A Bursa Hungarica Ösztöndíjrendszer jogszabályi hátteréül a felsőoktatásban résztvevő hallgatók juttatásairól és az általuk fizetendő egyes térítésekről szóló 51/ 2007.(III. 26.) Kormányrendelet (a továbbiakban: Kormányrendelet), valamint a nemzeti felsőoktatásról szóló 2011. évi CCIV. törvény (a továbbiakban: Nftv.) szolgál.
A Bursa Hungarica Ösztöndíjrendszer célja az esélyteremtés érdekében a hátrányos helyzetű, szociálisan rászoruló fiatalok felsőfokú tanulmányainak támogatása.

A program keretében olyan szociálisan hátrányos helyzetű felsőoktatásban résztvevő hallgatóknak folyósítható az ösztöndíj, akik a települési önkormányzat illetékességi területén állandó lakóhellyel rendelkeznek, felsőoktatási intézményben (felsőoktatási hallgatói jogviszony keretében) teljes idejű (nappali tagozatos) képzésben vesznek részt.
A többszintű támogatási rendszer pénzügyi fedezetéül három forrás szolgál: a települési önkormányzati, a megyei önkormányzati, valamint – az Emberi Erőforrások Minisztériuma finanszírozásával – a felsőoktatási intézményi költségvetésben megjelenő elkülönített forrás. 
Az önkormányzatok támogatóként csatlakozhatnak a Bursa Hungarica Ösztöndíjrendszer. A Csatlakozási nyilatkozatok visszaküldése önmagában nem jelent anyagi kötelezettségvállalást, az önkormányzat a benyújtott pályázatok ismeretében dönt a támogatási összegek odaítéléséről. 

Annak érdekében, hogy Önkormányzatunk ez évben is kiírhassa a pályázatot, csatlakoznia kell a Bursa Hungarica Ösztöndíjrendszer 2027. évi fordulójához. Ez a Csatlakozási nyilatkozat (1. sz. melléklet) eredeti, aláírt példányának megküldésével történhet. A Csatlakozási nyilatkozatot legkésőbb 2026. szeptember 30. napjáig (postára adás dátuma) ajánlott küldeményként kell eljuttatni az EMET részére (1381 Budapest, Pf. 1418). 
E Csatlakozási nyilatkozatot abban az esetben is el kell küldeni az EMET részére, ha a korábbi pályázati forduló(k)ban az érintett önkormányzat – mint településünk is – már tett ilyen nyilatkozatot.

A Csatlakozási nyilatkozatot az Önkormányzat a pályázatok kiírását követően nem vonhatja vissza.
Az Önkormányzat egy tanulmányi félévre egy összegben pénzeszközátadásként utalja át az EMET számlaszámára a támogatott hallgatók öthavi támogatási összegét 2027. január 31. és 2027. augusztus 31. napjáig.
A Bursa Hungarica Ösztöndíjrendszerben részt venni kívánó települési önkormányzatok az EMET által kidolgozott feltételrendszernek megfelelően legkésőbb 2026. október 5. napjáig kiírják a pályázatot a jelenlegi felsőoktatási hallgatók („A” típusú pályázat), illetve felsőoktatási tanulmányokat kezdeni kívánók („B” típusú pályázat) számára. A pályázatok benyújtásának határideje: 2026. november 5. 

A pályázatokat az Önkormányzat bírálja el kizárólag a tanuló szociális rászorultsága alapján 2026. december 7-ig. 
Kérem a Tisztelt Képviselő-testületet, hozza meg döntését arról, hogy az előző évekhez hasonlóan ismételten csatlakozni kíván-e a Bursa Hungarica Ösztöndíjrendszer 2027. évi fordulójához. 
Sóly, 2026. szeptember 7.
Ispán Krisztina
polgármester

…../2026. (IX.11.) Képviselő-testületi határozat-javaslat
Sóly Község Önkormányzat Képviselő-testülete kifejezi a Bursa Hungarica Felsőoktatási Önkormányzati Ösztöndíjrendszer 2027. évi fordulójához való csatlakozási szándékát.

A csatlakozás érdekében felhatalmazza Ispán Krisztina polgármestert a Bursa Hungarica Felsőoktatási Önkormányzati Ösztöndíjrendszer 2027. évi fordulójára való csatlakozási nyilatkozat aláírására és a Nemzeti Kultúrális Támogatáskezelő részére való megküldésére. 
A Képviselő-testület felkéri a Polgármestert, hogy gondoskodjon a pályázat határidőben való kiírásáról. 
Felelős: Ispán Krisztina polgármester

Határidő: A 2027. évi Bursa Hungarica Felsőoktatási Önkormányzati Ösztöndíjrendszer lebonyolítási ütemtervében foglalt határidőknek megfelelően. 
